Official Journal L 249 , 01/10/2003 P. 0064 - 0065



Pożizzjoni komuni tal-Kunsill 2003/680/CFSP tad-29 ta' Settembru 2003 li temenda l-Posizzjoni Komuni 2002/829/CFSP fuq il-fornitura ta' ċerta apparat għar-Repubblika Demokratika tal-Kongo IL-KUNSILL TA' L-UNJONI EWROPEA, Wara li kkonsidra t-Trattat fuq l-Unjoni Ewropea, u partikolarment l-Artikolu 15 tiegħu, Billi: (1) Wara d-deċiżjoni mill-Istati Membri fis-7 ta' April 1993 biex jimponu embargo ta' l-armi fuq iz-Zaire (issa r-Repubblika Demokratika tal-Kongo) u l-adozzjoni mill-Kunsill fil-11 ta' Marzu 2002 tal-Posizzjoni Komuni 2002/203/CFSP dwar l-appoġġ ta' l-Unjoni Ewropea għall-implimentazzjoni tal-ftehim fuq il-waqfien ta' l-isparar ta' Lusaka u l-proċess ta' paċi fir-Repubblika Demokratika tal-Kongo [1], il-Kunsill adotta fil-21 ta' Ottubru 2002 il-Posizzjoni Komuni 2002/829/CFSP fuq il-fornitura ta' ċerta apparat għar-Repubblika Demokratika tal-Kongo [2] li tippermetti ċerti eżenzjonijiet mill-embargo ta' l-armi. (2) Fit-28 ta' Lulju 2003, il-Kunsill tas-Sigurtà tan-nazzjonijiet uniti adotta r-Resoluzzjoni 1493 (2003) li jimponi embargo ta' l-armi u embargo fuq l-assistenza, suġġerimenti jew taħriġ li jirrigwarda attivitajiet militari kontra l-gruppi armati stranieri u Kongoliżi kollha li joperaw fit-territorju tan-Nord u s-Sud Kivu u ta' l-Ituri fir-Repubblika Demokratika tal-Kongo u lill-gruppi li mhumiex parti għall-Ftehim fuq it-Transizzjoni Globali u li Jinkludi Kollox iffirmat fil-Pretoria fis-17 ta' Diċembru 2002 u li jippermetti ċerti eżenzzjonijiet. Dawn l-eżenzzjonijiet jeħtieġu awtorizzazzjoni nazzjonali. (3) Il-Posizzjoni Komuni 2002/829/CFSP għandha tiġi emendata sabiex jiġi implimentat ir-Resoluzzjoni ta' l-UNSC 1493 (2003). (4) Azzjoni mill-Komunità hi meħtieġa sabiex ċerti miżuri jiġu implimentati, ADOTTA DIN IL-POSIZZJONI KOMUNI: Artikolu 1 Il-Posizzjoni Komuni 2002/829/CFSP hi hawnhekk emendata kif ġej: L-Artikolu 1 għandu jiġi mibdul b'dan li ġej: "Artikolu 1 1. (a) Il- fornitura, bejgħ jew trasferiment ta' armi u kwalunkwe materjal konness ta' kull tip, direttament jew indirettament, inklużi armi u ammunizzjoni, mezzi u apparat militari, apparat paramilitari u partijiet għat-tibdil għal dak imsemmi qabel lir-Repubblika Demokratika tal-Kongo minn ċittadini ta' Stati Membri jew mit-territorji ta' Stati Membri, jew l-użu ta' bastimenti jew inġenji ta' l-ajru li jużaw il-bandiera tagħhom, għandu jkun projbit kemm jekk joriġina fit-territorju tagħhom kemm jekk le. (b) Il-proviżjoni diretta jew indiretta lil kwalunkwe persuna, entità jew korp fir-Repubblika Demokratika tal-Kongo ta' kwalunkwe assistenza (inkluża assistenza ta' finanzjament u finanzjarja), suġġerimenti jew taħriġ konnessi ma' attivitajiet militari, inkluż partikolarment it-taħriġ u l-assistenza teknika konnessa mall-proviżjoni, fabbrikar, manteniment jew użu ta' l-oġġetti msemmijin fis-subaragrafu (a), minn ċittadini ta' Stati Membri jew mit-territorji ta' Stati Membri għandhom ikunu pprojbiti. 2. Il-paragrafu 1 m'għandux japplika għal: (a) fornitura, bejgħ jew trasferiment ta' armi u kwalunkwe materjal konness jew il-proviżjoni ta' assistenza, suġġerimenti jew taħriġ, msejħin fil-paragrafu 1, lill-Missjoni ta' Organizzazzjoni tan-nazzjonijiet uniti fir-Repubblika Demokratika tal-Kongo u l-armata nazzjonali integrata Congoliża u l-forzi tal-pulizija; b) fornitura, bejgħ jew trasferiment ta' apparat militari li ma jistax jikkaġuna l-mewt maħsub unikament għall-użu umanitarju jew protettiv, jew il-proviżjoni ta' assistenza u taħriġ konnessa ma' dan l-apparat li ma jistax jikkaġuna l-mewt, sakemm din il-fornitura jew proviżjoni hi nnotifikata minn qabel lis-Segretarju Ġenerali ta' l-UN permezz tar-Rappreżentant Speċjali tiegħu. 3. Il-fornitura, bejgħ jew trasferiment ta' armi u materjal konness jew il-proviżjoni ta' servizzi, msejħa fil-paragrafu 2, għandhom ikunu bla ħsara lil awtorizzazzjoni mogħtija mill-awtoritajiet kompetenti ta' l-Istati Membri. 4. L-Istati Membri għandhom jikkonsidraw kunsinji taħt il-paragrafu 2 fuq il-bażi ta' kull każ waħdu, waqt li jieħdu kunsiderazzjoni sħiħa tal-kriterji stabbiliti fil-kodiċi ta' kondotta fuq l-esportazzjoni ta' l-armi ta' l-Unjoni Ewropea. L-Istati Membri għandhom jeħtieġu salvagwardji xierqa kontra l-użu ħażina ta' awtorizzazzjoni mogħtija skond il-paragrafu 3 u, fejn xieraq, jagħmlu disposizzjonijiet għar-ripatrijazzjoni ta' l-armi u materjal konness." Artikolu 2 Din il-Posizzjoni Komuni għandha jkollha effett mid-data ta' l-adozzjoni tagħha. Artikolu 3 Din il-Posizzjoni Komuni għandha tiġi ppubblikata fil-Ġurnal Uffiċjali ta' l-Unjoni Ewropea. Magħmul fi Brussel, id-29 September 2003. Għall-Kunsill Il-President F. Frattini [1] ĠU L 68, tat-12.3.2002, p. 1. [2] ĠU L 285, tat-23.10.2002, p. 1. --------------------------------------------------